b"\n_START_ARTICLE_\nProtokoli sionskih modrecev\n_START_SECTION_\nBesedilo\n_START_PARAGRAPH_\nProtokoli so eno najbolj znanih in najbolj raziskanih primerov literarne prevare, s prvo analizo in dokazi za njih sleparski izvor \xc5\xbee iz leta 1921. Plagiat je zgodnji primer literature \xc2\xbbzarotni\xc5\xa1kih teorij\xc2\xab. Besedilo je polno posplo\xc5\xa1itev, vsakdanjih resnic in floskul o tem, kako prevzeti oblast nad svetom: zavzeti medije in finan\xc4\x8dne institucije, spremeniti tradicionalno dru\xc5\xbebeno ureditev itd. Konkretnih predlogov za ukrepe ne vsebuje. Besedilo, glede na izdajo dolgo od 40 do 80 strani, je razdeljeno v 24 poglavij, ki naj bi predstavljala zapisnike posameznih sej izmi\xc5\xa1ljenega ob\xc4\x8dnega zbora \xc2\xbbsionskih modrecev\xc2\xab, na katerih govori tako imenovani judovski vodja._NEWLINE_Birokratski izraz \xc2\xbbProtokoli\xc2\xab\xc2\xa0v naslovu naj bi besedilu dal verodostojnost. Slabo strukturirano besedilo s \xc5\xa1tevilnimi ponovitvami kro\xc5\xbei okoli treh tem: okoli liberalizma, domnevnih na\xc4\x8drtov prevlade \xc2\xbbsvetovnega judovstva\xc2\xab\xc2\xa0prihodnjega judovskega imperija. Govornik se opredeljuje za grob makiavelizem in za parolo \xc2\xbbnamen posve\xc4\x8duje sredstva\xc2\xab, ki so jo dotlej podtikali jezuitom. Demokracija kot oblika vlade je \xc5\xa1kodljiva, ker se svoboda in enakost s \xc4\x8dlove\xc5\xa1ko naravo ne skladata. Kljub temu pa je treba liberalizem in demokracijo podpirati, ker spodkopavata nejudovske dr\xc5\xbeave. Velja torej odpraviti privilegije in zemlji\xc5\xa1ko posest aristokracije, \xc2\xbbki je edina obramba nejudovskih narodov in dr\xc5\xbeav pred nami\xc2\xab, spodkopavati ugled duhovni\xc5\xa1tva in ogro\xc5\xbeati mo\xc4\x8d pape\xc5\xbea, \xc5\xa1iriti navidezno protislovne in spodkopavajo\xc4\x8de nauke ljudi, kot so Karl Marx, Charles Darwin in Friedrich Nietzsche, in pod\xc5\xbeigati politi\xc4\x8dna nasprotja. V ta namen je treba prevzeti vse mogo\xc4\x8de politi\xc4\x8dne usmeritve, tako monarhiste, liberalce, demokrate in komuniste. Tudi antisemitizem so si izmislili Judje sami, \xc2\xbbda lahko svoje brate iz ni\xc5\xbejih plasti dr\xc5\xbeijo na vajetih\xc2\xab. Namerno povzro\xc4\x8dene gospodarske krize bodo povzro\xc4\x8dile napetosti v dru\xc5\xbebi, narode pa je treba \xc2\xbbuni\xc4\x8diti z zavistjo in sovra\xc5\xa1tvom, z nemiri in vojno, pa tudi s katastrofami, lakoto in \xc5\xa1irjenjem ku\xc5\xbenih bolezni\xc2\xab. Judje naj bi imeli v pesteh ves denar sveta, dr\xc5\xbeave naj bi z umetnim pomanjkanjem pla\xc4\x8dilnih sredstev in z zadol\xc5\xbeevanjem spravili na kolena. Prav tako naj bi kot orodje uporabili tisk \xe2\x80\x93 ki ga krmili judovstvo \xe2\x80\x93 in pa prostozidarske lo\xc5\xbee, ki so vse pod judovsko nadvlado. Na vsak \xc4\x8dasopis, ki je Judom nenaklonjen, morata priti vsaj dva, \xc4\x8de ne ve\xc4\x8d \xc4\x8dasopisov, ki slu\xc5\xbeijo judovskim ciljem. Predsedniki novih demokracij naj bodo vsi osebno neprimerni, poleg tega naj bi vsak od njih imel kako \xc2\xbbPanamo\xc2\xab\xc2\xa0za seboj, da bi ga bilo mogo\xc4\x8de izsiljevati \xe2\x80\x93 namig na panamski \xc5\xa1kandal leta 1892, v katerega je bil vpleten ruski veleposlanik v Parizu Arthur von Mohrheim.  \xc4\x8ce vlade Judov ne bodo ubogale, bo treba s terorjem in samomorilskimi napadi pritisniti nanje ali na\xc5\xa1\xc4\x8duvati sosednje dr\xc5\xbeave na vojno z njimi, \xc4\x8de je treba, tudi svetovno vojno. \xc4\x8ce se evropske dr\xc5\xbeave zedinijo proti Judom, bo na to treba odgovoriti z napadom Zdru\xc5\xbeenih dr\xc5\xbeav Amerike, Kitajske in Japonske. Vzrok za to, da je omenjena Japonska, je verjetno iskati v rusko-japonski vojni med letoma 1904 in 1905. Poleg tega \xc2\xbbimamo v rokah zadnje, grozljivo sredstvo, pred katerim trepeta \xc5\xa1e najpogumnej\xc5\xa1e srce\xc2\xab: mi\xc5\xa1ljena je pri tem podzemna \xc5\xbeeleznica, kot so jo leta 1897 za\xc4\x8deli graditi v Parizu:_NEWLINE_\xc2\xbbKmalu bodo vse prestolnice sveta prepre\xc5\xbeene s predori. \xc4\x8ce nas bodo ogrozili, bomo lahko vrgli v zrak cela mesta, z njih vodstvi, uradi, arhivi in goji, z njihovim premo\xc5\xbeenjem vred\xc2\xab\xc2\xa0_NEWLINE_Neskon\xc4\x8dni spori, ki naj bi jih netili Judje, in s tem povezana naveli\xc4\x8danost, pa tudi demokraciji prirojena nagnjenost k despotizmu, naj bi pripeljala ljudstva sveta tako dale\xc4\x8d, da bodo za\xc4\x8dela hrepeneti po vladarju sveta. Ta \xc2\xbbkralj sionske krvi\xc2\xab\xc2\xa0\xe2\x80\x93 namig na mesijansko tradicijo \xe2\x80\x93 bo z dr\xc5\xbeavnim udarom v vseh dr\xc5\xbeavah hkrati prevzel oblast. Je karizmati\xc4\x8den in kreposten, saj \xc2\xbbsvoja osebna veselja podreja blaginji svojega naroda in \xc4\x8dlove\xc5\xa1tva\xc2\xab. V njegovem kraljestvu bodo vse svobo\xc5\xa1\xc4\x8dine, za katere so se bili zavzemali \xc2\xbbsionski modreci\xc2\xab\xc2\xa0v ne-judovskih dr\xc5\xbeavah, odpravljene\xcb\x90 tisk bo pod strogo cenzuro, pravna dr\xc5\xbeava bo z odpravo pravice do prito\xc5\xbebe in nadzorom dr\xc5\xbeave nad odvetniki omejena, vladar bo vladal avtokratsko. Ob prvem sumu na politi\xc4\x8dni prestopek bo osumljena oseba aretirana, javne politi\xc4\x8dne razprave se ne bodo tolerirale, prostozidarske lo\xc5\xbee in vsa druga tajna zdru\xc5\xbeenja se bodo prepovedala, vladni ovaduhi bodo prisotni povsod. Brezpla\xc4\x8dnega izobra\xc5\xbeevanja na univerzah bo konec, \xc5\xa1ole bodo u\xc4\x8dile, kako \xc4\x8dastiti vladarja. Vladarja bo prebivalstvo ljubilo zaradi njegove o\xc4\x8detovske socialne politike. Financirali jo bodo progresivni davki na nepremi\xc4\x8dnine in denarna politika, ki denarno maso prilagaja \xc5\xbeivljenjskim stro\xc5\xa1kom in rasti prebivalstva. Korupcije in zlorabe mo\xc4\x8di zaradi strogega nadzora nad uradniki ne bo ve\xc4\x8d. Alkoholizem bo prepovedan, trgovanje z delnicami se ukine, prav tako tudi brezposelnost; ponovno se bo uvedlo delo doma, tako da se bo vedno na\xc5\xa1lo kaj dela. Naslednik vladarja se ne izbira na osnovi dedne pravice, temve\xc4\x8d na osnovi njegove osebnosti in brezmade\xc5\xbenega zna\xc4\x8daja.\n_START_SECTION_\nProtijudovska razprava\n_START_PARAGRAPH_\nProtokoli sionskih modrecev vsebujejo razne kli\xc5\xa1eje, ki so v protijudovskih razpravah prevladovali \xc5\xbee pred tem in seveda \xc5\xa1e toliko bolj po tem. Jude slika kot sovra\xc5\xbenike kristjanov, ki so \xc2\xbbbrez mo\xc5\xbeganov\xc2\xab, ki so \xc2\xbbov\xc4\x8dja \xc4\x8dreda, mi smo pa volkovi. Saj veste, gospodje, kaj se zgodi z ovcami, ko v njih \xc4\x8dredo vderejo volkovi?\xc2\xab Cilj Judov je svetovna prevlada njihove vere in vere v njihovo bo\xc5\xbeansko izbranost, v vseobsegajo\xc4\x8di dr\xc5\xbeavi, ki jo obvladujejo, podtikajo se jim gore\xc4\x8dnost, ma\xc5\xa1\xc4\x8devalnost in sovra\xc5\xa1tvo do kristjanov. Predstava, da so Judje bili na splo\xc5\xa1no sovra\xc5\xbeni do kristjanov, je zakoreninjena v antisemitizmu, ki jim je o\xc4\x8ditalo \xc2\xbbzadrto\xc2\xab\xc2\xa0zavra\xc4\x8danje spreobrnjenja in krsta, bogoskrunstvo, skrunjenje hostije in domnevne pakte s hudi\xc4\x8dem. Britanski zgodovinar Norman Cohn vidi v Protokolih sodobno ponovitev te demonolo\xc5\xa1ke tradicije. K \xc2\xbbdiaboli\xc4\x8dnem zna\xc4\x8daju\xc2\xab\xc2\xa0Judov pripada tudi tradicionalna podoba ka\xc4\x8de, ki tudi v Protokolih ne manjka: v njih nastopa kot simbol \xc2\xbbna\xc5\xa1ega naroda\xc2\xab, ki narode Evrope vedno bolj stiska v svoj objem. Prva nem\xc5\xa1ka izdaja Protokolov je ta domnevni objem prikazala na delu prilo\xc5\xbeeni dopisnici._NEWLINE_Protokoli prevzemajo izmi\xc5\xa1ljotino iz srednjega veka, po kateri so Judje zastrupili vodnjake in tako v letih1347-1350 zakrivili kugo. Govornik na tem mestu pojasnjuje, da naj bi lakota, bolezni itd. ne-Jude pripravile do tega, da sprejmejo judovsko nadvlado. En kli\xc5\xa1e ve\xc4\x8d iz srednjega veka in za\xc4\x8detka modernih \xc4\x8dasov je slika oderu\xc5\xa1kega Juda. Na drugem Lateranskem koncilu leta leta 1139 sprejeta prepoved ra\xc4\x8dunanja obresti je z nara\xc5\xa1\xc4\x8dajo\xc4\x8dim pomenom kreditnega sistema za pozno-srednjeve\xc5\xa1ko gospodarstvo imela vse manj vpliva, tako da so kristjani nenadoma za\xc4\x8deli konkurirati Judom, ki so dotlej edini imeli pravico posojati denar. Obto\xc5\xbeba, da ra\xc4\x8dunajo oderu\xc5\xa1ke obresti, je bila pot, kako jih marginalizirati in izpodriniti iz ban\xc4\x8dni\xc5\xa1tva. Kli\xc5\xa1e \xc2\xbbbogatih Judov\xc2\xab\xc2\xa0so pogosto uporabljali. Znana primera sta w\xc3\xbcrttember\xc5\xa1ki dvorjan Joseph S\xc3\xbc\xc3\x9f Oppenheimer (1698-1738) in Frankfurtski bankir Mayer Amschel Rothschild (1744-1812) s svojimi potomci, \xc4\x8digar premo\xc5\xbeenje so z (napa\xc4\x8dnim) induktivnim zaklju\xc4\x8dkom posplo\xc5\xa1ili in \xc5\xa1e danes uporablja kot podlaga za zarotni\xc5\xa1ke teorije. To obto\xc5\xbebo je najti skoraj povsod v Protokolih, vrh pa do\xc5\xbeivi v trditvi, da so Judje dejansko ves denar sveta \xc5\xbee od vsega za\xc4\x8detka dr\xc5\xbeali v svojih rokah._NEWLINE_Osrednja misel Protokolov, namre\xc4\x8d da so se Judje zakleli uresni\xc4\x8diti svoje zlobne naklepe proti kr\xc5\xa1\xc4\x8danstvu, je prisotna \xc5\xbee od 13. stoletja dalje v kr\xc5\xa1\xc4\x8danski domi\xc5\xa1ljiji; angle\xc5\xa1ki menih Matthaeus Parisiensis (1200-1259) v svoji Chronica major trdi, da so Judje naskrivaj sklenili zavezni\xc5\xa1tvo s\xc2\xa0\xc2\xbbTatari\xc2\xab, da bi se ma\xc5\xa1\xc4\x8devali kristjanom. Ta ideja se po letu 1869 vse glasneje pojavlja v protijudovskih debatah. O domnevni judovski tajni organizaciji \xc2\xbbKahal\xc2\xab, ki naj bi jo nadzorovala Alliance Isra\xc3\xa9lite Universelle, je v pravoslavstvo spreobrnjen Jud Jakob Alexandrovich Brafman poro\xc4\x8dal \xc5\xbee 1869 v svoji Kniga Kagala (nem\xc5\xa1ki prevod 1928). Izraz se sicer uporablja tudi v Protokolih, vendar pa na besedilo samo delo ni vplivalo. Kniga Kagala velja za idejnega prednika Protokolov._NEWLINE_Leta 1869 je tudi Henri Roger Gougenot des Mousseaux (1805-1876), francoski desni\xc4\x8darski katolik, objavil delo Le Juif, le juda\xc3\xafsme et la juda\xc3\xafsation des peuples chr\xc3\xa9tiens (Jud, judovstvo in judaizacija kr\xc5\xa1\xc4\x8danskih narodov), v katerem je dotlej lo\xc4\x8deni priljubljeni zarotni\xc5\xa1ki teoriji \xe2\x80\x93 protijudovsko in protiprostozidarsko \xe2\x80\x93 zdru\xc5\xbeil v eno samo\xcb\x90 v prostozidarsko \xc2\xbbumetno judovstvo\xc2\xab, ki so ga Judje ustvarili z namenom, da kristjane pridobijo za judovstvo. Cohn imenuje delo \xc2\xbbBiblija sodobnega antisemitizma\xc2\xab. Odtlej je domnevna neposredna bli\xc5\xbeina sinagoge in lo\xc5\xbee ustaljen topos protijudovske literature. Kot pravi Izraelski zgodovinar Jakob Katz, je bilo za francoske antisemite skorajda nemogo\xc4\x8de, da ne bi napadali tudi prostozidarstva._NEWLINE_Rasna teorija v Essai sur l'in\xc3\xa9galit\xc3\xa9 des races humaines Arthurja de Gobineauja \xc5\xa1e ni protijudovsko usmerjena. Rasisti\xc4\x8dno prevrednotenje Darwinovega dela O izvoru vrst iz leta 1859 in pa vpliv Gobineauja na okolje Richarda Wagnerja, zlasti z delom Temelji devetnajstega stoletja Wagnerjevega ob\xc4\x8dudovalca Houstona Stewarta Chamberlaina, sta s svojo predpostavko biolo\xc5\xa1ke manjvrednosti Judov nudila podlago za rasizem nem\xc5\xa1kega narodnja\xc5\xa1kega gibanja in kasnej\xc5\xa1ega nacionalsocializma. Od konca prve svetovne vojne dalje so se v nem\xc5\xa1kih narodnja\xc5\xa1kih krogih Protokoli interpretirali neizogibno v rasisti\xc4\x8dnem smislu. V njih opisane spletke naj bi bile tipi\xc4\x8den izraz prirojene judovske rasne du\xc5\xa1e; domiselno naslikana svetovna zarota je tako bila posledica uni\xc4\x8devalnega gona, katerega izvor ni ne v veri ne v kulturi, temve\xc4\x8d v rasi. Nuja po biolo\xc5\xa1kem uni\xc4\x8denju domnevnih zarotnikov je tako logi\xc4\x8den zaklju\xc4\x8dek rasisti\xc4\x8dno razumljene teorije zarote.\n_START_SECTION_\nAvtor\n_START_PARAGRAPH_\nProtokoli sionskih modrecev so plagiat, katerega avtor si je pomagal s starej\xc5\xa1imi izmi\xc5\xa1ljenimi besedili. Tako so, ker ni originala, \xc4\x8disti \xc2\xbbizum\xc2\xab, fikcija, brez stika z resni\xc4\x8dnostjo. Norman Cohn je ponaredek datiral v leto 1897 ali 1898 in na\xc5\xa1el dokaze, po katerih je bil plagiat spisan v Biblioth\xc3\xa8que nationale de France. Kdo je besedilo sestavil, ni jasno. Francoski zgodovinar Henri Rollin (1885\xe2\x80\x931955) je leta 1939 v L'apocalypse de notre temps pri\xc5\xa1el do prepri\xc4\x8danja, da je izvirnik spisal Elias Cyon (1843\xe2\x80\x931912), konservativni ruski pisatelj, ki je od leta 1875 dalje \xc5\xbeivel v Franciji. Leta 1864 objavljeno francosko satiro Mauricea Jolyja je preobrnil v polemi\xc4\x8dno besedilo proti finan\xc4\x8dnemu ministru Witteju in proti liberalni politiki modernizacije. To besedilo je Pjotr Ra\xc4\x8dkovski (1853\xe2\x80\x931910), ki je od 1885 do 1902 vodil pari\xc5\xa1ki oddelek ruske tajne slu\xc5\xbebe Ohrana, vzel leta 1897 v roke in ga v antisemiti\xc4\x8dnem smislu \xc2\xbbizbolj\xc5\xa1al\xc2\xab. Pogosto se Ra\xc4\x8dkovski navaja kot avtor ali naro\xc4\x8dnik. Poleg Ra\xc4\x8dkovskega se po 1998 kot avtor Protokolov omenja tudi njegov asistent Matvej Golovinski (1865\xe2\x80\x931920): za \xc4\x8dasa afere Dreyfus naj bi po navodilu svojega \xc5\xa1efa besedilo prevedel v franco\xc5\xa1\xc4\x8dino, da bi carja Nikolaja II. nastrojil proti liberalizmu. \xc5\xa0kotski zgodovinar James Webb po drugi strani meni, da je za besedilo odgovorna okultistka Juliana Glinka, ki je bila z Ra\xc4\x8dkovskim v stiku v Parizu._NEWLINE_Nem\xc5\xa1ki zgodovinar Michael Hagemeister zastopa mnenje, da vse te razli\xc4\x8dice izvirajo iz ve\xc4\x8d virov: eden od njih je besedilo, ki ga je poljska princesa Catherine Radziwill (1858\xe2\x80\x931941) leta 1921 \xc5\xa1irila iz svojega pregnanstva v New Yorku; Golovinski naj bi ji 1904/1905 v Parizu pokazal francoski Izvirnik Protokolov, ki ga je naredil po naro\xc4\x8dilu Ra\xc4\x8dkovskega. Na ta vir se je med drugimi naslanjal tudi francoski grof Alexandre du Chayla (1885\xe2\x80\x931945) v svojih, prav tako leta 1921 objavljenih spominih na enega prvih zalo\xc5\xbenikov Protokolov, Sergeja Nilusa (1862\xe2\x80\x931929), s katerim je bil po svojem spreobrnjenju v pravoslavje v tesnem stiku. Chayla je kasneje pri\xc4\x8dal v Bernskem procesu. Hagemeister dvomi v verodostojnost teh virov in zagovarja tezo \xe2\x80\x93 med drugim zaradi ve\xc4\x8d ukrajinizmov v besedilu \xe2\x80\x93 da so ponaredek izdelali ali pa vsaj predelali desno usmerjeni plemi\xc4\x8di iz Ju\xc5\xbene Rusije._NEWLINE_Italijanski literarni znanstvenik Cesare G. De Michelis v svoji kriti\xc4\x8dni \xc5\xa1tudiji besedila pride do zaklju\xc4\x8dka, da najstarej\xc5\xa1a tiskana ruska razli\xc4\x8dica, ki se je pojavila pozno poleti leta 1903, ni prevod iz franco\xc5\xa1\xc4\x8dine, temve\xc4\x8d izvira iz prvotne razli\xc4\x8dice, ki so jo ne dolgo pred tem spisali ruski desni\xc4\x8darski skrajne\xc5\xbei v Sankt Peterburgu. Ker so Protokoli v ruskem tisku prvi\xc4\x8d omenjeni aprila 1902, je datum njihovega nastanka mogo\xc4\x8de precej natanko dolo\xc4\x8diti. Prva razli\xc4\x8dica je bila parodija na Judovsko dr\xc5\xbeavo Theodorja Herzla, napisano ob priliki petega Sionisti\xc4\x8dnega kongresa decembra 1901. Novinar Thomas Gr\xc3\xbcter pri tem tudi poudarja, da pomembni politi\xc4\x8dni dogodki v Zahodni Evropi, tako afera Dreyfus, nem\xc5\xa1ko-francoska vojna leta 1870/71, ali pa kolonialna politika evropskih sil v Afriki in Aziji, v Protokolih niso omenjeni, \xc4\x8deprav bi lahko pri\xc5\xa1li zelo prav pri dokazovanju na\xc4\x8drtov za judovsko svetovno prevlado. To govori proti tezi, da so Protokoli nastali v Zahodni Evropi.\n_START_SECTION_\nRusija\n_START_PARAGRAPH_\nNajstarej\xc5\xa1a razli\xc4\x8dica Protokolov je bila objavljena v devetih nadaljevanjih med 26. avgustom in 7. septembrom 1903 v Sankt Peterburgu v skrajno desni\xc4\x8darskem \xc4\x8dasopisu Znamja (\xc2\xbbZastava\xc2\xab), pod naslovom \xc2\xbbJudovski program za osvojitev sveta\xc2\xab. Izdajatelj Pavel Kru\xc5\xa1evan (1860-1909) je bil antisemit, blizu \xc4\x8crni stotniji, istega leta je v Ki\xc5\xa1injevu organiziral pogrom. Trdil je, da gre za verodostojen, v Franciji spisan \xc2\xbbzapisnik sestanka svetovne zveze Prostozidarjev in modrecev Siona\xc2\xab. V Franciji naj bi tudi bili \xc2\xbbTajni arhivi Centralnega sionskega komiteja\xc2\xab, katerega predstavnikov pa ne gre zamenjavati s Sionisti\xc4\x8dnim gibanjem. Leta 1904 je poljski antisemit Hipolit Lutosta\xc5\x84ski natisnil v drugem delu svojega Talmud sem evrei (\xc2\xbbTalmud in Judje\xc2\xab) en del besedila v ru\xc5\xa1\xc4\x8dini, prav tako kot da gre za prevod iz franco\xc5\xa1\xc4\x8dine._NEWLINE_Leta 1905 so sledile izdaje v Moskvi in v Sankt Peterburgu, ki so sku\xc5\xa1ale razlo\xc5\xbeiti dogajanja ob prvi ruski revoluciji. Novinar Georgi Butmi (1856-1919) iz pravoslavno-narodne Konfederacije ruskega naroda se je v popularnih izdajah, ki so se tiskale 1906 do 1907 pod razli\xc4\x8dnimi naslovi, v veliki meri dr\xc5\xbeal legende o izvoru po Znamja, jim pa je privesil datum: besedilo naj bi 9. decembra 1901 prevedli iz franco\xc5\xa1\xc4\x8dine. V izdaji 1907 je tudi navedel, da izhaja iz aktov \xc2\xbbProstozidarske lo\xc5\xbee egiptovskega obreda\xc2\xab\xc2\xa0Mizraim (mi\xc5\xa1ljen verjetno obred Memfis-Mi\xc5\xa1ra\xc3\xafm), ki so se ga udele\xc5\xbeevali predvsem Judje, kar besedilo postavlja v duhovno bli\xc5\xbeino sionizma._NEWLINE_Razli\xc4\x8dica, ki se je s\xc4\x8dasoma raz\xc5\xa1irila po vsem svetu, je bila objavljena leta 1905 v drugi izdaji misti\xc4\x8dnega, apokalipti\xc4\x8dnega dela verskega pisatelja Sergeja Nila (1862-1929) Veliko v malem, ali prihod Antikrista in bli\xc5\xbeajo\xc4\x8da se vlada zlodeja na zemlji. Delo slika v skladu z 2. pismom Solun\xc4\x8danom protikr\xc5\xa1\xc4\x8dansko zaroto \xc2\xbbCerkve Satana\xc2\xab, ki v bistvu temelji na \xc2\xbbjudovskem prostozidarstvu\xc2\xab. Vse ve\xc4\x8d znakov ka\xc5\xbee na prihod Antrikrista, la\xc5\xbenega judovskega Mesije, ki mu bo sledila vrnitev Jezusa Kristusa. Judom je bilo s tem dualisti\xc4\x8dnim pogledom pripisana vloga nasprotnika boga, vendar njihove namere odre\xc5\xa1enja ne bodo zavrle, tako da se bodo konec koncev tudi oni spreobrnili h kr\xc5\xa1\xc4\x8danstvu. Pri \xc2\xbbskrivnosti nepostavnosti\xc2\xab\xc2\xa0(Pismo Tesaloni\xc4\x8danom 2,7) gre po Nilu za tiso\xc4\x8dletno zaroto Judov, v kasnej\xc5\xa1em delu trdi, da je njen izvir pri kralju Salomonu. Zato je v svojo knjigo kot dvanajsto poglavje dodal raz\xc5\xa1irjeno besedilo Protokolov. Da se je lahko odzval na politiko leta 1905, je Nil besedilo predelal. Da bi dodatno poudaril vlogo prostozidarjev v svetovni zaroti, ki v samem besedilu igrajo drugotno vlogo, je dodal besedilu podnaslove. Domnevno sodelovanje Judov in Prostozidarjev je bilo v celoti izmi\xc5\xa1ljeno, Lo\xc5\xbee so bile vse kaj drugega kot revolucionarne in so \xc5\xa1e dale\xc4\x8d v 20. stoletje Judom odrekale \xc4\x8dlanstvo._NEWLINE_Delo je do leta 1917 pod raznimi naslovi do\xc5\xbeivelo ve\xc4\x8d izdaj, s skupno naklado ve\xc4\x8d kot 15.000. V \xc4\x8detrti izdaji 1917 Nil trdi, da je avtor Protokolov Theodor Herzl, ustanovitelj Sionisti\xc4\x8dnega gibanja. Na prvem svetovnem kongresu sionistov avgusta 1897 v Baslu naj bi imel govor, katerega zapisnik naj bi Protokoli bili._NEWLINE_Kako velik odmev so ob objavi Protokoli do\xc5\xbeiveli, ni jasno: po eni strani so jih v Moskvi brali s pri\xc5\xbenice, po drugi strani pa ni znakov za kakr\xc5\xa1nekoli reakcije, ne v obliki \xc4\x8dlankov v protijudovsko nastrojenem javnem tisku, ne v pogromih. V naslednjih letih se je le malo ljudi zanimalo za besedilo, ki se je vse pogosteje dojemalo kot zarotni\xc5\xa1ka teorija. Ob ruski oktobrski revoluciji leta 1917 in med kasnej\xc5\xa1o dr\xc5\xbeavljansko vojno so protirevolucionarni\xc2\xa0\xc2\xbbBeli\xc2\xab\xc2\xa0v Protokolih iskali in na\xc5\xa1li razloge zanje sicer nerazumljivih dogajanj. \xc5\xa0irile so se govorice, da je carica Aleksandra Fjodorovna pri sebi imela Protokole sionskih modrecev, ko so jo umorili. Radikalno protibolj\xc5\xa1evi\xc5\xa1ki izseljenci, kot sta bila Fjodor Winberg (1868-1927) in baltski Nemec Alfred Rosenberg, so spis raz\xc5\xa1irjali po Zahodni in Srednji Evropi, v upanju, da jim bodo Protokoli pomagali organizirati podporo proti domnevno judovskem bolj\xc5\xa1evizmu. Tako je v \xc5\xa1tevilnih dr\xc5\xbeavah pri\xc5\xa1lo do izdaje Protokolov. \xc4\x8ceprav se besedila sem in tja znatno razlikujejo, v jedru vsa temeljijo na NIlusovi izdaji iz leta 1911. Razlikujejo se predvsem v komentarjih. Da je bil tajni cilj podzemnih \xc5\xbeeleznic pognati v zrak mesta, kjerkoli so se gradile, je bil ve\xc4\x8d zalo\xc5\xbenikom premo\xc4\x8dna trditev\xcb\x90 te stavke naj bi bilo treba razumeti metafori\xc4\x8dno. Protokoli se od tega trenutka dalje niso brali kot religiozno opozorilo pred apokalipti\xc4\x8dnim Zlom, temve\xc4\x8d kot politi\xc4\x8dna analiza sodobnega dogajanja.\n_START_SECTION_\nNem\xc4\x8dija\n_START_PARAGRAPH_\nPrvi neruska razli\xc4\x8dica temelji na drugi Nilovi izdaji iz leta 1911. Izdal jo je januarja 1920 Ludwig von M\xc3\xbcller Hausen, ustanovitelj in predsednik Zdru\xc5\xbeenja proti judovski prevladi pod psevdonimom Gottfried zur Beek. Njegova izdaja je do leta 1938 do\xc5\xbeivela 22 ponatisov. Zgodovinar Jakob Katz poudarja, da so bili Protokoli le ena od \xc5\xa1tevilnih protijudovskih publikacij, ki so tiste \xc4\x8dase preplavljale dr\xc5\xbeavo. Uspeh dela pa ka\xc5\xbee, da so v Weimarski Republiki ljudje potrebovali gre\xc5\xa1nega kozla za padec monarhije in za poraz v svetovni vojni, glede na rasno ve\xc4\x8dvrednost, ki jo je oznanjevalo ljudsko gibanje. Od leta 1929 dalje je delo zalagala zalo\xc5\xbeni\xc5\xa1ka hi\xc5\xa1a NSDAP. _NEWLINE_Kasnej\xc5\xa1i ideolog NSDAP Alfred Rosenberg je leta 1923 dodal podrobnej\xc5\xa1i komentar, ki je v povojnem razvoju videl potrditev v Protokolih opisanih na\xc4\x8drtov. Tudi komentar je do\xc5\xbeivel velik uspeh, tako da so ga ponatisnili v letih 1924, 1933, 1938 in 1941. _NEWLINE_1924 je Theodor Fritsch pod naslovom Sionisti\xc4\x8dni Protokoli. Program mednarodne tajne vlade izdal tretjo razli\xc4\x8dico v nem\xc5\xa1\xc4\x8dini, tokrat kot domneven prevod \xc2\xbbiz angle\xc5\xa1kega originala v Britanskem muzeju\xc2\xab. Fritsch v predgovoru kot argument za pristnost navaja mnenje, da si kaka arijska glava take zahrbtne podlosti ne bi mogla izmisliti in zahteva, da bo judovstvo \xc2\xbbkot edini krivec postavljeno pred sodnika: zaklet sovra\xc5\xbenik \xc4\x8dastnega \xc4\x8dlove\xc5\xa1tva\xc2\xab.\n_START_SECTION_\nAngle\xc5\xa1ko govore\xc4\x8de dr\xc5\xbeave\n_START_PARAGRAPH_\nAngle\xc5\xa1ki prevod Protokolov pod naslovom The Jewish Peril (Judovska nevarnost) je na britanski trg pri\xc5\xa1el v za\xc4\x8detku leta 1920. Konservativni Morning Post je istega leta pod naslovom Vzrok za svetovne nemire Nemirov izvle\xc4\x8dke, pristnost Protokolov pa je pustil odprto. V ZDA je Henry Ford v svojem \xc4\x8dasopisu The Dearborn Independent - obenem s podrobnim komentarjem - dal objaviti povzetek ve\xc4\x8d \xc4\x8dlankov pod naslovom The International Jew: The World\xe2\x80\x99s Foremost Problem (Mednarodni Jud: najpomembnej\xc5\xa1i problem sveta). Naklada je dosegla pol milijona izvodov in prevode so objavili v Franciji, na Norve\xc5\xa1kem, Danskem, Poljskem, v Bolgariji, Italiji, Gr\xc4\x8diji in celo na Japonskem ter Kitajskem. \xc4\x8ceprav se je v pravnem sporu leta 1927 od Protokolov distanciral, nosi Ford odgovornost za to, da so se dalje \xc5\xa1irili po svetu.\n_START_SECTION_\nFrancija\n_START_PARAGRAPH_\nV Franciji so iz\xc5\xa1li trije razli\xc4\x8dni prevodi Protokolov. Za najbolj raz\xc5\xa1irjenim je stal monsinjor Ernest Jouin (1844-1932), katoli\xc5\xa1ki duhovnik, ki je svoj prevod objavil leta 1920 v Revue Internationale des Soci\xc3\xa9t\xc3\xa9s Secr\xc3\xa8tes. Za \xc5\xa1irjenje Protokolov po Franciji ima zasluge tudi ameri\xc5\xa1ka antisemitka Leslie Fry (alias Paquita Louise de Shishmareff, 1872-1970). V \xc4\x8dasopisnem \xc4\x8dlanku iz leta 1921 pravi, da bi avtor Protokolov lahko bil sionisti\xc4\x8dni publicist A\xc5\xa1er Ginzberg. Spisal naj bi ga leta 1890 v Odesi v hebrejskem jeziku za svoje tajno dru\xc5\xa1tvo Bnei Mo\xc5\xa1e (sinovi Mojzesa). Francoski prevod besedila naj bi pri\xc5\xa1el v roke Alliance Isra\xc3\xa9lite Universelle, mednarodne judovske kulturne organizacije, od tam pa leta 1897 na Baselski kongres, od koder tudi izvira Nilusova kopija.\n_START_SECTION_\nZahodna Evropa in Severna Amerika dandanes\n_START_PARAGRAPH_\nPo koncu druge svetovne vojne so Protokoli v Zahodni in Srednji Evropi v veliki meri izginili izpred o\xc4\x8di javnosti. Le redki teoretiki zarote in antisemiti, kot je Horst Mahler, jih \xc5\xa1e citirajo. Nem\xc5\xa1ke sodne oblasti njihovo raz\xc5\xa1irjanje kazensko preganjajo. Nedavno, leta 2015, je bil organizator \xc2\xbbstranke miru\xc2\xab\xc2\xa0v Koblenzu obsojen na denarno kazen in ukor, ker je Protokole priporo\xc4\x8dal za branje v javnosti. Znanstveno obdelana izdaja besedila je iz\xc5\xa1la leta 1998 pri zalo\xc5\xbebi Wallstein, poleg tega je lahko dostopna na \xc5\xa1tevilnih spleti\xc5\xa1\xc4\x8dih._NEWLINE_\xc5\xa0kof reda Pija X. Richard Williamson, znan kot zanikovalec holokavsta, se je desetletja dolgo v svojih pridigah in okro\xc5\xbenicah skliceval na Protokole, ki jih je poimenoval \xc2\xbbposlane od boga\xc2\xab. Tudi drugi predstavniki reda Pija X., med njimi njegov ustanovitelj, pokojni nad\xc5\xa1kof Marcel Lefebvre, so radi uporabljali izraz \xc2\xbbjudovsko-prostozidarske-ateisti\xc4\x8dne\xc2\xab\xc2\xa0svetovne zarote. Podobno pi\xc5\xa1e skrajno desni\xc4\x8darski sedisvakantni katoli\xc5\xa1ki teolog Janez Roth Kranz v svoji knjigi Protokoli sionskih modrecev - uresni\xc4\x8deni!. Kasnej\xc5\xa1i \xc4\x8dlan parlamenta de\xc5\xbeele Baden-W\xc3\xbcrttemberg Wolfgang Gedeon (AfD) je odobravajo\xc4\x8de omenjal Protokole v dveh svojih spisih 2009 in 2012._NEWLINE_V ZDA sta v sedemdesetih letih skrajno desni zdru\xc5\xbeenji National States\xe2\x80\x99 Rights Party in California Noontide Press skrbeli za \xc5\xa1irjenje zarotni\xc5\xa1kih teorij. Predstavniki skrajno desni\xc4\x8darskih milic jih \xc5\xa1e dalje razgla\xc5\xa1ajo, prav tako tudi prista\xc5\xa1i Naroda Islama. Wal-Mart, prodajno podjetje z najve\xc4\x8djim prometom v svetovnem merilu, je \xc5\xa1e leta 2004 v ZDA razpe\xc4\x8davalo Protokole. Tudi v Kanadi jih je bilo mogo\xc4\x8de dobiti po 1945.\n_START_SECTION_\nSovjetska zveza in Rusija po SZ\n_START_PARAGRAPH_\n\xc5\xbde v \xc4\x8dasu Sovjetske zveze so bile govorice o judovski svetovni zaroti zelo raz\xc5\xa1irjene. Konec \xc5\xa1estdnevne vojne leta 1967 se sklada z za\xc4\x8detkom propagandisti\xc4\x8dne akcije, ki je prikazovala sionizem kot globalno gro\xc5\xbenjo in ga postavljala v okvir razprav o zarotah. Raziskovalec sionizma Jurij Ivanov je leta 1969 objavil knjigo \xd0\x9e\xd1\x81\xd1\x82\xd0\xbe\xd1\x80\xd0\xbe\xd0\xb6\xd0\xbd\xd0\xbe: \xd1\x81\xd0\xb8\xd0\xbe\xd0\xbd\xd0\xb8\xd0\xb7\xd0\xbc! \xc2\xbbPozor: sionizem!\xc2\xab), katere rde\xc4\x8da nit sledi Protokolom. V sedemdesetih letih so voditelji Sovjetske zveze vedno znova opozarjali pred judovsko-prostozidarsko zaroto, kateri naj bi na\xc4\x8delovali opore\xc4\x8dniki, kot sta bila Aleksander Sol\xc5\xbeenicin in Andrej Saharov ter organizacija za \xc4\x8dlovekove pravice Amnesty International._NEWLINE_Po razpadu Sovjetske zveze v devetdesetih letih je besedila in ideje Protokolov sionskih modrecev za\xc4\x8dela \xc5\xa1iriti radikalna nacionalisti\xc4\x8dna organizacija Pamjat. \xc5\xa0e danes se v Rusiji ohranja spomin na Sergeja Nilusa, ki ima v verskih in domoljubnih krogih \xc5\xbee kultni zna\xc4\x8daj. Njegove knjige, \xc5\xa1e posebej tiste, v katerih je najti Protokole, ljudje vztrajno kupujejo. V zborniku apokalipti\xc4\x8dnih in protijudovskih spisov \xd0\xa0\xd0\xbe\xd1\x81\xd1\x81\xd0\xb8\xd1\x8f \xd0\xbf\xd0\xb5\xd1\x80\xd0\xb5\xd0\xb4 \xd0\xb2\xd1\x82\xd0\xbe\xd1\x80\xd1\x8b\xd0\xbc \xd0\xbf\xd1\x80\xd0\xb8\xd1\x88\xd0\xb5\xd1\x81\xd1\x82\xd0\xb2\xd0\xb8\xd0\xb5\xd0\xbc (\xc2\xbbRusija pred drugim prihodom\xc2\xab), ki se od izdaje do izdaje vse bolj debeli, je najti tudi Protokole sionskih modrecev. Prva izdaja leta 1993 je zna\xc5\xa1ala 100.000 izvodov, gre za uspe\xc5\xa1nico, ki se jo tudi \xc5\xbee tiska na \xc4\x8drno: za rusko sodi\xc5\xa1\xc4\x8de je njeno tiskanje protijudovsko. Tudi upodabljajo\xc4\x8da umetnost uporablja Protokole in njihovo simboliko: priljubljeni slikar Ilja Glazunov je v svoji leta 1990 kon\xc4\x8dani monumentalni sliki \xc2\xbbVeliki Eksperiment\xc2\xab naslikal krvavo zgodovino Rusije v 20. stoletju; to\xc4\x8dno v sredo slike, med glave Marxa, Lenina in Stalina, je postavil s kabalisti\xc4\x8dnimi znaki okra\xc5\xa1en pentagram, kot ga lahko vidimo v Nilovi izdaji leta 1911 - namig, da so bili Marx in bolj\xc5\xa1eviki predstavniki judovske zarote.\n_START_SECTION_\nArabski svet in Islam\n_START_PARAGRAPH_\nMisel, da bi Judje lahko bili gro\xc5\xbenja za svet ali da bi celo stremeli po nadvladi sveta, je bila arabskemu svetu do 20. stoletja tuja. Namesto tega prevladuje stereotip \xc5\xa1ibkega, strahopetnega in zani\xc4\x8devanja vrednega Juda. \xc4\x8ceprav so leta 1921, 1926 in 1927 ali 1928 arabski kristjani Protokole prevedli v arab\xc5\xa1\xc4\x8dino, je knjiga ostala brez odmeva._NEWLINE_Od za\xc4\x8detka palestinskega konflikta dalje je islamski svet postajal vse bolj dovzeten za Protokole. Po krvavih nemirih med Judi in Muslimani leta 1929 v Jeruzalemu, Hebronu in Safedu je Mohamed Amin al-Husseini, veliki mufti Jeruzalema, s Protokoli sku\xc5\xa1al dokazati, da so nemire zanetili Judje. 1938 so na Islamski parlamentarni konferenci v podporo Palestini, ki so jo organizirali Muslimanski bratje, delili prevod Protokolov in Hitlerjevega Mein Kampfa. Tako se je za\xc4\x8del pohod teh spisov v islamskem kulturnem prostoru. Po travmati\xc4\x8dnem porazu arabskih dr\xc5\xbeav v vojni za neodvisnost Izraela leta 1948 in po begu in izgonu Palestincev, ki sta porazu sledila, so protijudovska stali\xc5\xa1\xc4\x8da in zarotni\xc5\xa1ke teorije v islamskem svetu postajala vse bolj popularna. Odtlej so Protokoli sionskih modrecev v islamskem svetu vse vplivnej\xc5\xa1i: \xc5\xa1tejejo jih med pomembne vire informacij o sionizmu in judovstvu, ugledne zalo\xc5\xbeni\xc5\xa1ke hi\xc5\xa1e jih zalagajo in tiskajo, vidni politiki, intelektualci in verski voditelji vseh smeri se opirajo nanje. Raz\xc5\xa1irjeno je mnenje, da jih Zahod kulturno, tehni\xc4\x8dno, ekonomsko in politi\xc4\x8dno poni\xc5\xbeuje ter zatira: kri\xc5\xbearski pohodi so za to okolje za\xc4\x8detek tradicije, katere lok se pne do imperializma in kolonializma 19. in 20. stoletja, do ustanovitve dr\xc5\xbeave Izrael leta 1948 in tja do bli\xc5\xbenjevzhodnega konflikta, ki odtlej ves \xc4\x8das tli. \xc5\xa0tevilni porazi, ki jih je Arabski svet utrpel v spopadih z Zahodom in zahodno usmerjenim Izraelom, imajo za posledico ob\xc4\x8dutke nemo\xc4\x8di in jeze, ki se zrcalijo v zarotni\xc5\xa1kih fantazijah: vzrok za probleme ni po\xc4\x8dasen in kasen razvoj v arabskih dr\xc5\xbeavah, tudi ne njih neenotnost, temve\xc4\x8d zlo\xc4\x8desto, konspirativno delovanje enega samega premo\xc4\x8dnega sovra\xc5\xbenika: Juda. Protokoli so tipi\xc4\x8dna formulacija te zarote."